钦定古今图书集成/明伦汇编/氏族典/第236卷 > 张稷
## 钦定古今图书集成/明伦汇编/氏族典/第236卷 > 张稷

按《梁书张稷传》，“稷字公乔，吴郡人也。父永，宋右光禄
大夫。稷所生母遘疾历时，稷始年十一，夜不解衣而
养，永异之。及母亡，毁瘠过人，杖而后起。性疏率，朗悟，
有才略，与族兄充、融、卷等俱知名，时称之为四张。起
家著作佐郎，不拜。频居父母忧，六载，庐于墓侧。服除为骠骑法曹行参军。齐永明中，为剡县令，略不视事”，
多为山水游。会贼唐瑶作乱，稷率厉县人，保全县境。
入为太子洗马，武陵王为护军，转护军司马，寻为本
州治中。明帝领牧，仍为别驾。时魏寇寿春，以稷为宁
朔将军、军主，副尚书仆射沈文季镇豫州。魏众称百
万，围城累日，时经略处分，文季悉委稷焉。军退，迁平
西司马、宁朔将军、南平内史。永元末，征为侍中，宿卫
宫城。义师至，兼卫尉江淹出奔，稷兼卫尉，副王莹都
督城内诸军事。时东昏淫虐，义师围城已久，城内思
亡而莫有先发。北徐州刺史王珍国就稷谋之，使直
阁张齐害东昏于含德殿，乃遣国子博士范云、舍人
裴长穆等使石头城诣高祖，高祖以稷为侍中、左卫
将军。高祖受禅，以功封江安县侯，为青、冀二州刺史。
会魏寇朐山，诏稷权顿六里，都督众军。还，进号“镇北
将军。”初，郁州接边陲，民俗多与魏人交市。及朐山叛，
或与魏通，稷宽㢮无防。州人徐道角等夜袭州城，害
稷，时年六十三。